wickkiey/tamil-wikipedia-chunked huggingface dataset:
# உருமானா உசேன்

## தொழில்

தனது முதல் குழந்தை பிறந்தபோது ஒரு கலைஞராக தனது வாழ்க்கையைத் தொடங்கினார். தனது குழந்தைக்கு விளையாட பஞ்சடைடைத்த பொம்மைகளைச் செய்து தந்தார். விரைவில் இவர் பொம்மைகளுக்கான கண்காட்சியை நடத்தினார். இவர் தனது கலைப்படைப்புகளின் சுவரோவியங்களையும், கண்காட்சிகளையும் உருவாக்கினார். இவரது பணி இருபத்தைந்து ஆண்டுகளாக ஆகாகான் குழந்தைகள மருத்துவமனையில் குழந்தைகள் சிகிச்சைப் பிரிவில் காட்சிக்கு வைக்கப்பட்டிருந்தது. மேலும் சுவிட்சர்லாந்தில் உள்ள இயற்கையைப் பாதுகாப்பதற்கான சர்வதேச ஒன்றியத்தின் தலைமையகத்திலும் அதன் கராச்சி அலுவலகத்திலும் கூட இவரது சுவரோவியங்கள் நிறுவப்பட்டுள்ளன.  
உருமானா உசேன் பின்னர் கற்பித்தலை நோக்கி தனது கவனத்தைத் திருப்பினார். பள்ளி குழந்தைகளுக்கு கலைகளைக் கற்பித்தார். மொழி கற்பிப்பதற்கான புதுமையான அணுகுமுறைகளில் பாக்கித்தான் முழுவதும் பள்ளி ஆசிரியர்களுக்கு இவர் பயிற்சி அளித்தார். இவர் சிஏஎஸ் பள்ளியுடன் அதன் துணை முதல்வராக இணைந்தார். 1996இல் பள்ளியை விட்டு வெளியேறினார். இவர் இளையோர் பிரிவின் தொடக்கத்தில் பள்ளியில் 10 ஆண்டுகள் பணியாற்றினார். மேலும், 1990இல் பள்ளியின் மழலையர் பள்ளிப் பிரிவை நிறுவினார். இவர் அதன் தலைமையாசிரியராகவும் இருந்தார்.  
1988ஆம் ஆண்டில், உசேன், புத்தகக் குழுமம் என்ற வெளியீட்டு நிறுவனத்தை நிறுவினார். அங்கு இவர் 8 ஆண்டுகள் தன்னார்வலராக குழந்தைகளுக்காக உருது புத்தகங்களை எழுதி அவற்றைத் திருத்தி வெளியிட்டார். புத்தகக் குழுமத்தில் பணியாற்றிய காலத்தில், இவர் கராச்சியிலும், பாக்கித்தானின் சில பகுதிகளிலும் ஆசிரியர்களுக்கு பயிற்சி அளித்தார். இவர் ஆசிரியர்களுக்கான கையேடுகளையும், ஒருங்கிணைந்த பாடத்திட்டத்தையும் உருவாக்கி 6 ஆண்டுகள் பணியாற்றினார். 1997 முதல் 2001 வரை 4 ஆண்டுகள் புத்தகக் குழுமத்தில் இயக்குநராகப் பணியாற்றினார்.  
2001ஆம் ஆண்டில், அமைதி மற்றும் மனித உரிமைகளுக்கான குழந்தைகள் அருங்காட்சியகத்தில் சேர்ந்தார். அங்கு இவர் 6 ஆண்டுகள் செயல்பாட்டு மற்றும் வெளியீட்டின் தலைவராக இருந்தார்.  
உசேன் 2005இல் "நுகாஆர்ட்" (NuktaArt) என்பதன் இணை நிறுவன மூத்த ஆசிரியராகவும், பங்குதாரரும் ஆனார். இரண்டு வருடத்துக்கு ஒருமுறை வெளியிடப்படும் கலை இதழாகும். இது இது பத்து வருடங்களாக வெளியிடப்பட்டது. இதில் இவர் மூத்த ஆசிரியராக இருந்தார்.  
இவர் குழந்தைகள் இலக்கிய விழாவில் இயக்குநர்கள் குழுவில் கௌரவ உறுப்பினராக உள்ளார். இவர் கராச்சி மாநாட்டு அறக்கட்டளையின் பொதுச் செயலாளராகவும் உள்ளார். இது சம்பந்தப்பட்ட அறிஞர்கள், ஆர்வலர்கள் ,நிறுவனங்களுடன் கூட்டு சேர்ந்து கராச்சி தொடர்பான பிரச்சினைகளில் சொற்பொழிவை உருவாக்குவதற்கும், ஆராய்ச்சியை வழங்குவதற்கும், பொது நிகழ்வுகளை நடத்துவதற்கும் ஒரு தளத்தை வழங்கும் ஒரு அமைப்பாகும்.  
டான், திரிப்யூன் போன்ற இதழ்களுக்கும், செய்தித்தாள்களுக்கும் உசேன் பங்களிக்கிறார். டிவி ஒன் என்ற பாக்கித்தானியத் தொலைக்காட்சியில் கலை மற்றும் கட்டிடக்கலை பற்றிய முப்பதுக்கும் மேற்பட்ட நிகழ்ச்சிகளையும் உருமானா வழங்கியுள்ளார்.
# இராஜ்சிறீ தேஷ்பாண்டே

**இராஜ்ஸ்ரீ தேஷ்பாண்டே** (*Rajshri Deshpande*) ஓர் இந்திய நடிகையும், ஆர்வலரும் ஆவார். இயக்குநர் பான் நளினின் "*ஆங்கிரி இன்டியன் காட்டெஸ்*" (கோபமான இந்திய தேவதைகள்) என்ற படத்தில் இலட்சுமி என்ற கதாபாத்திரத்தில் நடித்து இவர் சர்வதேச அங்கீகாரம் பெற்றார். இதைத் தொடர்ந்து சனல் குமார் சசிதரனின் "*செக்ஸி துர்கா*" என்ற படத்தில் துர்காவாக நடித்தார். இது ரோட்டர்டாம் திரைப்பட விழாவில் கிவோசு தோசர் விருதை வென்றது. பிபிசி ஒன்னின் *மெக்மாஃபியா*வில் மஞ்சு என்ற கதாபாத்திரத்திலும் நடித்தார். அனுராக் காஷ்யப் இயக்கிய நெற்ஃபிளிக்சு தொடரான *சேக்ரெட் கேம்ஸில்* சுபத்ராவாக நடித்ததற்காக விமர்சன ரீதியான பாராட்டுகளைப் பெற்றார். இவர் நந்திதா தாஸின் *மான்டோ* படத்தில் ஒருது எழுத்தாளர் இசுமத் சுகதாய் வேடத்தில் நடித்தார்.
# இராஜ்சிறீ தேஷ்பாண்டே

## ஆரம்ப கால வாழ்க்கை

இராஜ்ஸ்ரீ தேஷ்பாண்டே, மகாராட்டிராவின் அவுரங்காபாத்தில் ஒரு தொழிலாள வர்க்க குடும்பத்தில் மூன்று உடன்பிறப்புகளில் இளையவராகப் பிறந்தார். சிம்பியோசிசு சட்டப் பள்ளியில் சட்டப்படிப்பில் இளங்கலை பட்டமும், சிம்பியோசிசு சர்வதேச பல்கலைக்கழகத்தில் விளம்பரத்தில் முதுகலைப் பட்டமும் பெற்றவர். இவர் தன்னை ஆதரிப்பதற்காக விளம்பரத் துறையில் நுழைந்தார். ஆனால் விரைவில் நடிப்பில் ஈர்க்கப்பட்டார். மும்பையில் உள்ள *விஸ்லிங் உட்ஸ் இன்டர்நேஷனல்* என்ற நிறுவனத்திலிருந்து திரைப்படத் தயாரிப்பில் சான்றிதழையும் பெற்றுள்ளார்.
# இராஜ்சிறீ தேஷ்பாண்டே

## தொழில்

2012ஆம் ஆண்டில் அமீர்கான் நடித்த *தலாஷ்* படத்தில் ஒரு சிறிய பாத்திரத்தில் தேஷ்பாண்டே பாலிவுட்டில் அறிமுகமானார். பின்னர் இவர் தொலைக்காட்சிக்குச் சென்று 2013இல் *குச் தோ லாக் கஹெங்கே*, *24: இந்தியா* போன்றத் தொடர்களில் தோன்றினார். சல்மான் கானின் கிக் படத்தில் ஒரு சிறிய பாத்திரத்துடன் பெரிய திரைக்கு திரும்பினார். 2015இல் *ஹராம்* என்ற மலையாளத் திரைப்படத்தில் இரட்டை வேடத்தில் தோன்றினார். இந்தி திரையுலகில், பான் நளினின் "*ஆங்கிரி இன்டியன் காட்டெஸ்*" படத்தில் இலட்சுமியின் சித்தரிப்புதான் இவருக்கு ஒரு பெரிய தளத்தை வழங்கியது. இந்த படம் தொராண்டோ சர்வதேச திரைப்பட விழாவில் மக்கள் தேர்வு விருதையும், உரோம் திரைப்பட விழாவில் மக்கள் தேர்வு விருதையும் வென்றது. சனல் குமார் சசிதரனின் "*செக்ஸி துர்கா*" என்ற படத்தில் துர்காவாக நடித்தார். இது ரோட்டர்டாம் திரைப்பட விழாவில் *கிவோசு தோசர்* விருதை வென்றது.
# இராஜ்சிறீ தேஷ்பாண்டே

## சமூக சேவை

தேஷ்பாண்டே பல மனிதாபிமான காரணங்களுக்காக தனது நேரத்தை ஒதுக்குகிகிறார். 2015 நேபாள நிலநடுக்கத்திற்குப் பிறகு, இவர் ஒரு கிராமத்தில் சர்வதேச தன்னார்வ தொண்டு நிறுவனத்தில் பணிபுரிந்தார். மேலும், 2015ஆம் ஆண்டில், மகாராட்டிராவின் மராத்வாடா பகுதியில் உள்ள பஞ்சாரி என்ற வறட்சியால் பாதிக்கப்பட்ட கிராமத்தை இவர் தத்தெடுத்து மழைநீர் சேகரிப்பு திட்டத்தை ஏற்பாடு செய்தார். கழிப்பறைகளை கட்டினார். சுகாதார பரிசோதனைகளையும், சமூக ஊக்குவிப்பு முகாம்களையும் நடத்தினார். அதே கிராமத்தில் சுற்றுச்சூழல் உணர்திறன் கொண்ட பள்ளியையும் கட்டினார். கிராமத்தில் தனது பணியால் ஏற்பட்ட வெற்றியாலும், சமூக பங்களிப்பாலும் ஊக்குவிக்கப்பட்ட இவர் இப்பகுதியில் மேலும் ஒரு கிராமத்தை தத்தெடுத்தார். 2018ஆம் ஆண்டில், நிலையான கிராம வளர்ச்சிக்கான தனது முயற்சிகளை விரிவுபடுத்துவதற்காக இவர் நபங்கன் அறக்கட்டளையை உருவாக்கினார். கடந்த சில ஆண்டுகளில், பிளாஸ்டிக் மாசுபாட்டிற்கு எதிரான் பனிகளில் ஈட்பட்டுவரும் நடிகை ஜூஹி சாவ்லாவின் தன்னார்வ தொண்டு நிறுவனமான *சிட்டிசன்ஸ் ஃபார் டுமாரோ*வின் முக்கிய உறுப்பினராகவும் இருந்தார்.
# பச்சா போசு

**பச்சா போசு**(*Bacha posh*) ("ஒரு பையனாக உடையணிந்து") என்பது ஆப்கானித்தான், பாக்கித்தானின் சில பகுதிகளில் மகன்கள் இல்லாத சில குடும்பங்கள் தங்களது ஒரு மகளை பையனாக நடத்தும் ஒரு நடைமுறையாகும். இது அக்குழந்தைக்கு தன்னுடைய சகோதரிகளை பொதுவெளியில் அழைத்துச் செல்வது, அவர்களுடன் வேலை செய்தல், சுதந்திரமாக நடந்து கொள்ளவது போன்றவற்றுக்கு உதவுகிறது.
# பச்சா போசு

## தோற்றம்

இந்த நடைமுறை குறைந்தது ஒரு நூற்றாண்டுக்கு முன்பே ஆவணப்படுத்தப்பட்டுள்ளது. ஆனால் இது மிகவும் பழையதாக இருக்கலாம். ஆனால், இன்றும் நடைமுறையில் உள்ளது. போர்க்காலங்களில் பெண்கள் போராட, அல்லது தங்களைப் பாதுகாக்க ஆண்களாக மாறுவேடமிட்டுத் தொடங்கியிருக்கலாம்.  
வரலாற்றாசிரியர் *நான்சி தூப்ரீ* த நியூயார்க் டைம்ஸின் நிருபரிடம், அபீபுல்லா கான் ஆட்சியின் போது 1900களின் முற்பகுதியில் இருந்த புகைப்படத்தை நினைவு கூர்ந்தார். அதில் ஆண்களின் ஆடை அணிந்த பெண்கள் மன்னனின் அரண்மனையை பாதுகாத்தனர். ஏனெனில் அதிகாரப்பூர்வமாக, குடும்பத்தின் பெண் உறுப்பினர்கள் தங்கும் அரண்மனைய பெண்களால் பாதுகாக்க முடியாது. "பிரிவினை படைப்பாற்றலுக்கு அழைப்பு விடுகிறது," இவ்வாறான குழந்தைகள் மிகவும் அற்புதமான சமாளிக்கும் திறனைக் கொண்டுள்ளனர்.
# பச்சா போசு

## நடைமுறையின் கண்ணோட்டம்

ஆப்கானித்தானில், குடும்பத்தின் குடும்பப் பெயரைத் தொடரவும், தந்தையின் சொத்தை வாரிசாகப் பெறவும் குடும்பங்களுக்கு சமூக அழுத்தம் உள்ளது. ஒரு மகன் இல்லாத நிலையில், குடும்பங்கள் தங்கள் மகள்களில் ஒருவரை ஆணாக அலங்கரிக்கொன்றனர். சிலர் இவ்வாறு செய்வதால், ஒரு தாய் அடுத்தடுத்த கர்ப்பத்தில் ஒரு மகனைப் பெற்றெடுப்பதற்கு அதிக வாய்ப்புள்ளது என்ற நம்பிக்கையையும் கொண்டுள்ளனர்.  
ஒரு ஆண் குழந்தையாக வாழும் பெண் சிறப்பான ஆண் ஆடைகளை அணிந்து, தன்னுடைய தலைமுடியைக் குறைத்துக் கொண்டு, ஆண் பெயரைப் பயன்படுத்துவார். இந்த நடைமுறையின் நோக்கம் ஏமாற்றுதல் அல்ல. ஆசிரியர்கள் அல்லது குடும்ப நண்பர்கள் போன்ற பலரும், இவ்வாறான குழந்தை உண்மையில் ஒரு பெண் என்பதை அறிந்திருப்பார்கள். அவளுடைய குடும்பத்தில், அவள் ஒரு இடைநிலை அந்தஸ்தைப் பெறுவாள், அதில் அவள் ஒரு மகளாகவோ அல்லது முழுமையாக ஒரு மகனாகவோ கருதப்படுவதில்லை. ஆனால் அவள் மற்ற பெண்களைப் போல சமைக்கவோ சுத்தம் செய்யவோ தேவையில்லை. ஒரு பச்சாவாக, ஒரு பெண் பள்ளிக்குச் செல்லவும், சிறுசிறு வேலைகளை செய்யவும்,, பொதுவில் சுதந்திரமாக செல்லவும், ஆண் தோழன் இல்லாமல் இருக்க முடியாத இடங்களில் தனது சகோதரிகளை அழைத்துச் செல்லவும், விளையாட்டு விளையாடவும் வேலை தேடவும் மிகவும் எளிதாக இருக்கிறாள்.  
ஒரு பச்சா போசு என்ற பெண்ணின் நிலை பொதுவாக பருவமடையும் போது முடிவடைகிறது. இவ்வாறான நாகரிகத்தில் வளர்க்கப்படும் பெண்கள் பெரும்பாலும் ஒரு சிறுவனாக வாழ்க்கையிலிருந்து மாறுவதும் ஆப்கானித்தான் சமூகத்தில் பெண்களுக்கு விதிக்கப்பட்ட பாரம்பரிய தடைகளுக்கு ஏற்ப மாறுவதிலும் சிரமப்படுகின்றனர்.  
அஜீதா ரஃபாத், ஆப்கானித்தானின் தேசிய சட்டசபைக்கு பட்கிஸ் மாகாணத்தைப் பிரதிநிதித்துவப்படுத்த தேர்ந்தெடுக்கப்பட்டார். அவருக்கு மகன்கள் இல்லை. மேலும் தனது மகள்களில் ஒருவரை பச்சாவாக வளர்த்தார். "ஒரு தாய் ஏன் தனது இளைய மகளுக்கு இதைச் செய்கிறாள் என்பதை நீங்கள் நம்புவது மிகவும் கடினம்," "ஆப்கானித்தானில் நடக்கும் விஷயங்கள் உண்மையில் மேற்கத்திய மக்களாகிய உங்களுக்கு கற்பனை செய்ய முடியாதவை என்று அவள் புரிந்து கொண்டாள்.
# பச்சா போசு

## விளைவுகள்

வளர்ச்சி மற்றும் மருத்துவ உளவியலாளர் *தயான் எரென்சாஃப்ட்*, சிறுவர்களைப் போல நடந்துகொள்வதன் மூலம், பச்சா போசு அவர்களின் உண்மையான பாலின அடையாளத்தை வெளிப்படுத்தவில்லை. ஆனால் பெற்றோரின் நம்பிக்கைகளுக்கும் எதிர்பார்ப்புகளுக்கும் இணங்குவதாகக் கருதுகிறார். பெற்றோர்கள் தங்கள் மகள்களுக்கு மிதிவண்டி ஓட்டுதல், கால்பந்து, துடுப்பாட்டம் விளையாடுதல் போன்ற சலுகைகளை வழங்குவதை மேற்கோள் காட்டுகிறார்கள். இல்லையெனில் பெண்களுக்கு இது கிடைக்காது.
# சிறகுகள் (திரைப்படம்)

***சிறகுகள்*** (*Siragugal* ) ராதிகா கதை எழுதிய, கலாநிதி மாறன் தயாரித்த, மனோபாலா மற்றும் ராதிகா இணைந்து இயக்கிய இந்தியத் தமிழ் நாடகத் திரைப்படம் ஆகும். இலண்டனை பின்னணியாக வைத்து எடுக்கப்பட்ட இந்த திரைப்படத்தில் ராதிகா மற்றும் விக்ரம் ஆகியோர் முக்கிய கதாபாத்திரங்களில் நடித்தனர், தேவன் துணை வேடத்தில் நடித்தார். இது சன் டிவியில் தொலைக்காட்சி படமாக வெளியிடப்பட்டது. தீனா இந்தத் திரைப்படத்திற்கு இசையமைத்தார். இந்தப் படம் பதினைந்து நாட்களில் இலண்டனில் படமாக்கப்பட்டது.
# சிறகுகள் (திரைப்படம்)

## கதை

வள்ளி ( ராதிகா ) தனது கணவர் விஷ்வா மற்றும் குழந்தைகளுடன் வசிக்கும் ஒரு இல்லத்தரசி ஆவார். இலண்டனில் ஐஸ்வர்யா மற்றும் கௌசல்யா ஆகிய குழந்தைகளோடு வசித்து வருகிறார். வள்ளியின் கணவருக்கு அவள் மீதோ அல்லது அவரது குழந்தைகள் மீதோ பாசம் இல்லை. வாய்ப்பு கிடைக்கும் போதெல்லாம் அவர் தனது மனைவியை அவமானப்படுத்துகிறார். ஆனாலும், வள்ளி தன் குழந்தைகளுக்காக எல்லாவற்றையும் பொறுத்துக் கொள்கிறார். வள்ளியின் மூத்த மகள் ஐஸ்வரியா தனது இளமைப் பருவம் மற்றும் செயல்பாடுகளால் எப்போதும் தனது தாயைப் பற்றி கவலைப்படுகிறார். ஐசு தனது தாயின் உணர்வுகளைப் பற்றி கவலைப்படுவதில்லை, அவளுடைய தந்தையைப் போலவே தாயை காயப்படுத்துகிறாள். ஆனால் வள்ளி தன் மகள் பின்பற்றாத கலாச்சாரம் மற்றும் மரபுகள் பற்றி அதிகம் கவலைப்படுகிறாள்.  
சந்திரசேகர் ( விக்ரம் ) தனது மகள்கள் தீபா மற்றும் சில்பாவுடன் இலண்டனில் வசிக்கும் ஒரு தொழிலதிபர். அவர் மேற்கத்திய வாழ்க்கைமுறையில் அதிக அக்கறை கொண்ட அவரது மனைவியிடமிருந்து பிரிந்து வாழ்கிறார் மற்றும் அவளுடைய இயல்பினால் அவருடன் வாழ விரும்பவில்லை. தீபாவும் ஐஸ்வர்யாவும் நல்ல நண்பர்கள். ஒரு நாள் இருவரும் பெற்றோருக்கு தெரியாமல் சில ஆண் தோழர்களுடன் டேட்டிங் சென்ற போது விபத்தாகிறது. வள்ளி தனது கணவரைத் தொடர்பு கொள்ள முயன்றார், மேலும் தனது கணவர் லாவண்யா என்ற மற்றொரு பெண்ணுடன் சட்டவிரோதமான உறவைக் கொண்டிருப்பதைக் கண்டார். வள்ளியுடன் ஒரு சிறிய சண்டையில் அவர் தனது குடும்பத்தை விட்டு வெளியேறுகிறார், அவளை மன்னிக்கும்படி கெஞ்சுகிறார். ஆனால், விஷ்வா வள்ளியிடம் அவள் வேலைக்காரப் பணிப்பெண்ணாக கூட இருக்க தகுதியற்றவள் என்று சொல்கிறார்  
சந்திரசேகரும் வள்ளியும் தங்கள் தொழிலை விரிவுபடுத்துவது பற்றி விவாதிக்கும்போது அவரை அவமதித்து அவரை வெளியேறச் சொல்கிறார். விஷ்வாவுடன் வாழ இயலாது என்பதை புரிந்து கொண்ட வள்ளி அவரை வீட்டை விட்டு வெளியேறும்படி கேட்கிறார். திருமணம் செய்ய வறுபுறுத்தப்படடுகிறார். ஆனால், அவள் எந்த உறவுகளிலும் ஆர்வம் காட்டவில்லை மற்றும் அவளுடைய கலாச்சாரத்திலிருந்து விலக விரும்பவில்லை. அவள் தன் மகள்களை தனது கலாச்சார விழுமியங்களுடன் வளர்க்க வேண்டும் என விரும்புகிறார். சந்திரசேகர் தனது மனைவியுடன் மீண்டும் ஒன்றிணைந்தார். வள்ளி தன் மகளைத் திரும்ப அழைத்துச் செல்கிறாள். விஷ்வா தனது மகள் கவுசல்யாவை அழைத்தபோது, அவரை எப்போதும் வீட்டிற்கு வர வேண்டாம் என்று கூறுகிறார்.
# சிறகுகள் (திரைப்படம்)

## ஒப்பீடு

ஜோதிகா *-36 வயதினிலே* (2015) வெளியானதைத் தொடர்ந்து, விமர்சகர்கள் பெண்ணின் கதையினை மையமாகக் கொண்டு எடுக்கப்பட்ட இந்தப் படத்தோடு ஒப்பிட்டனர்.
# கலிங்கப்பட்டினம்

**கலிங்கப்பட்டினம்** (**Kalingapatnam**) இந்தியாவின் ஆந்திர மாநிலத்தின் வடக்கில் உள்ள ஸ்ரீகாகுளம் மாவட்டத்தில் அமைந்த கடற்கரை நகரம் ஆகும்.இது மாவட்டத் தலைமையிடமான ஸ்ரீகாகுளம் நகரத்திலிருந்து 26 கிலோ மீட்டர் தொலைவில் உள்ளது. கலிங்கப்பட்டினம் அருகே ராமதீர்த்தம் மற்றும் சாலிகுண்டத்தில் தூபிகள் கொண்ட பௌத்த தொல்லியற்களங்கள் உள்ளது. இவ்வூரில் வம்சதாரா ஆறு பாய்ந்து வங்காள விரிகுடாவில் கலக்கிறது. இவ்வூர் ஆந்திராவுக்கும், ஒடிசாவுக்கும் இடையே அமைந்துள்ளது.
# கலிங்கப்பட்டினம்

## வரலாறு

இது பண்டைய கலிங்க நாட்டின் துறைமுக நகரம் ஆகும். இராஜேந்திர சோழன் தென்கிழக்கு ஆசிய நாடுகளை அடைவதற்கு இத்துறைமுகம் வழியாக கப்பல்களை செலுத்தினார். பிரித்தானிய இந்திய ஆட்சியாளர்கள், தென்கிழக்கு ஆசிய நாடுகளுடன் வணிகம் செய்வதற்கு 1950 வரை கலிங்கப்பட்டினம் துறைமுகத்தை கையாண்டனர்.
# கே. எம். ரஹ்மத்துல்லா

**கே. எம். ரஹ்மத்துல்லா** (K. Mohamed Rahamatullah - பிறப்பு 02 ஜூன் 1902 இறப்பு 22 டிசம்பர் 1999), அன்றைய சென்னை மாகாணத்தின், தற்போதைய ஆந்திரப் பிரதேசம்,அனந்தபூரைச் சேர்ந்த இந்திய தேசிய காங்கிரசு அரசியல்வாதி. சென்னை மாகாணம் சார்பாக மாநிலங்களவை உறுப்பினராக 3-4-1952 முதல் 2-4-1954 வரை மாநிலங்களவையில் பணியாற்றியுள்ளார்.
# கே. எம். ரஹ்மத்துல்லா

## பிறப்பும் கல்வியும்

அன்றைய சென்னை மாகாணத்தின் ஆந்திரப் பிரதேசம்,அனந்தபூரில் 02 ஜூன் 1902 இல் ஹூசைன்பீரான் சாகிப்பிற்க்கு மகனாக மகனாகப் பிறந்தார். உள்ளூர் பள்ளியில் கல்வி பயின்ற இவர் விவசாயத்தில் அதிக ஆர்வம் கொண்டவராகவும் இருந்தார்.
# கே. எம். ரஹ்மத்துல்லா

## பதவிகள்

- அனந்தபூர் முனிசிபல் கவுன்சிலராகவும், சென்னை சட்டமன்ற உறுப்பினராகவும், சென்னை சட்டமன்ற கவுன்சில் உறுப்பினராகவும், இருந்தார்.
- அனந்தபூர் மாவட்ட கல்வி கவுன்சில் தலைவர்
- பிரித்தானிய இந்தியாவின் மத்தியச் சட்டமன்றம் உறுப்பினர்.
- மெட்ராஸ் பல்கலைகழக செனட் உறுப்பினர்.
- ஆந்திர பல்கலைகழக செனட் உறுப்பினர்.
- 1952-1954 வரை நாடாளுமன்றத்தின் மாநிலங்களவை உறுப்பினராகவும் இருந்தார்.
# கே. எம். ரஹ்மத்துல்லா

## குடும்பம்

ரஹ்மத்துல்லா சாகிப்பிற்க்கு ரஹமத்துன்னிசா பேகம் என்ற மனைவியும், மூன்று மகன்களும் ஒரு மகளும் உள்ளனர். இவருடைய மகன் கே.எம். சைபுல்லா, தெலுங்கு தேசம் கட்சி சார்பில் மாநிலங்களவை உறுப்பினராக 1996 - 2002 வரை பணியாற்றினார்.
# கே. எம். ரஹ்மத்துல்லா

## இறப்பு

22 டிசம்பர் 1999 அன்று காலமானார்.
# ரோசெல் பாட்கர்

**ரோசெல் பாட்கர்** (Rochelle Potkar பிறப்பு 9 மார்ச் 1979) ஓர் இந்திய, மும்பை, மகாராஷ்டிராவினை, பூர்வீகமாகக் கொண்ட புனைகதை எழுத்தாளர் மற்றும் கவிஞர் ஆவார். இவரது முதல் புத்தகம், *தெ அரித்மெடிக் ஆஃப் பிரீட்சு அண்ட் அதர் இசுட்டோரிசு* *தி டிஜிட்டல் புக் ஆஃப் தி இயர் விருதினை* 2014 ஆம் ஆண்டில் பெற்றது. இந்த விருது *பப்ளிஷிங் நெக்ஸ்ட்* மூலம் வழங்கப்பட்டது.இவரது முதல் கவிதைத் தொகுப்பான *ஃபோர் டிகிரீசு ஆஃப் செபரேசன்* 2014 ஆம் ஆண்டில் வெளியானது. இவர் அயோவா பல்கலைக்கழகத்தின் சர்வதேச எழுத்துத் திட்டத்தில் இந்தியாவைப் பிரதிநிதித்துவப்படுத்தியுள்ளார். மேலும், ஐக்கிய நாடுகள் கல்வி, அறிவியல், பண்பாட்டு நிறுவனத்தில் எழுத்துத் திட்டத்திலும் இவர் இருந்தார்.  
இவர் இசுட்டார்லிங் பல்கலைக் கழகம், இசுக்காட்லாந்து பல்கலைக்கழகத்தில் , 2017 இல் எழுத்தாளர் சார்லஸ் வாலசின் சக ஊழியராக இருந்தார். மும்பையின் அமெரிக்க துணைத் தூதரகத்தின் திட்டமான *"ஆர்க்ஸ்-ஆஃப்-எ-*சர்கிள் ஆர்டிட்சு" உறைவிட திட்டத்தின் இணை நிறுவனர் ஆவார்.
# ரோசெல் பாட்கர்

## ஆரம்பகால வாழ்க்கை மற்றும் கல்வி

ரோசெல்லே பாட்கர் கல்யாணில் ஒரு கோவா கத்தோலிக்க குடும்பத்தில் பிறந்தார். பின்னர் இவர் மும்பையில் உள்ள ஒரு கோவன் இந்து குடும்பத்தில் திருமணம் செய்து கொண்டார்.
# ரோசெல் பாட்கர்

## தொழில் வாழ்க்கை

### எழுத்தாளராக

இவரது முதல் புத்தகம், *தெ அரித்மெடிக் ஆஃப் பிரீட்சு அண்ட் அதர் இசுட்டோரிசு* *தி டிஜிட்டல் புக் ஆஃப் தி இயர் விருதினை 2014 ஆம் ஆண்டில் கோவாவில் பெற்றது*. *ஃபார் எனாஃப் ஈஸ்ட், சீன் அண்ட் வெர்டன், தி மெடுல்லா ரிவியூ, நாசாவ் ரிவியூ, விமன் ரைட்டர்சு, ரைட்டர்சு ஹப்,பிவில்டரிங் இசுட்டோரிசு, கண்டராவில்லே, மியூஸ் இந்தியா, மரிசுவானா டைரிசு, பெங்களூர் ரிவியூ, ரிவெஞ்ச் இங்க், நிவாசினி* ஆகிய உட்பட பல பத்திரிகைகளில் வெளிவந்துள்ளன., இவருடைய கருப்பொருள்கள் பொதுவாக உறவுகளைச் சுற்றி இருக்கும். இவர் யதார்த்தம் மற்றும் இயல்பு கடந்த தொடர்பான புனைகதைகளை எழுதுகிறார்.  
2013 ஆம் ஆண்டில் அயோவா பல்கலைக்கழகத்தின் சர்வதேச எழுத்துத் திட்டத்தால் வழங்கப்பட்ட ஒரு மேம்பட்ட கருத்தரங்கை இவர் தொலைதூரக் கல்வி மூலம் முடித்தார். 2015 ஆம் ஆண்டில் அயோவா பல்கலைக்கழகத்தில் இந்தியாவை பிரதிநிதித்துவப்படுத்தும் சர்வதேச எழுத்துத் திட்டத்தில் எழுத்தாளராக அழைக்கப்பட்டார். பாட்கர் தனது "*தெ இலிவ்சு ஆஃப் தெ தியோதர்*" என்ற *கதைக்காக ஒப்பன் ரோடு ரிவியூ பரிசு 2016* ஐ வென்றார். இவரது கதை *'நாய்சு*<nowiki/>' எக்ஸ்பவுண்ட் இதழில்12, 2017 இல் வெளிவந்தது.  
மூட் இண்டிகோ,இந்திய தொழில்நுட்பக் கழகம் மும்பை, மல்கார் (விழா), செயின்ட் சேவியர்ஸ் கல்லூரி, ஸ்பெக்ட்ரம்- தேசிய உடையலங்கார தொழில்நுட்பக் கல்லூரி, கார்கர் மற்றும் அமெரிக்கன் நூலக்ம் ஆகியவற்றில் கல்லூரிகளுக்கு இடையேயான போட்டிகளுக்கும் நடுவராக இருந்துள்ளார். இவர் ஒரு முக்கிய எழுத்தாளராக *ஹூக் ப்ளூ* என்று அழைக்கப்படும் திட்டத்தின் ஒரு பகுதியாக இருந்தார்.
# சரோஜினி சாகு

**சரோஜினி சாகு** (Sarojini Sahoo பிறப்பு 4 ஜனவரி 1956) ஓர் இந்தியப் பெண்ணிய எழுத்தாளர், *தி நியூ இந்தியன் எக்ஸ்பிரஸில்* ஒரு கட்டுரையாளர் மற்றும் சென்னையைச் சேர்ந்த ஆங்கில இதழான *இந்தியன் ஏஜிஇயின்* இணை ஆசிரியர் ஆவார். கொல்கத்தாவின் கின்டெல் இதழால் *இந்தியாவின் 25 விதிவிலக்கான பெண்கள் பட்டியலில்* இவர் சேர்க்கப்பட்டுள்ளார். மற்றும் ஒடிசா சாகித்ய அகாதமி விருது வென்றவர்.
# சரோஜினி சாகு

## வாழ்க்கை

ஒடிசாவின் (இந்தியா) தேன்கனல் என்ற சிறிய நகரத்தில் பிறந்த சாகு , ஓடியா இலக்கியத்தில் முதுகலை மற்றும் முனைவர் பட்டங்களையும், உத்கல் பல்கலைக்கழகத்தில் இளங்கலை சட்டப் பட்டமும் பெற்றார். இவர் ஒடிசா, சர்சுகுதா, பெல்பகாரில் உள்ள கல்லூரியில் கற்பித்தல் பணியினை மேற்கொண்டு வருகிறார்.  
இவர் ஈஸ்வர் சந்திர சாகு மற்றும் மறைந்த நளினி தேவியின் இரண்டாவது மகள் ஆவார். இவர் ஒடிசாவின் மூத்த எழுத்தாளர் ஜெகதீசு மொகந்தியை மணந்தார். இந்தத் தம்பதியினருக்கு ஒரு மகன் மற்றும் ஒரு மகள் உள்ளனர்.
# சரோஜினி சாகு

## புனைவுகள்

இவரது புதினமான *கம்பிரி காரா* ஒடியா இலக்கியத்தில் அதிகம் விற்பனையான புதினம் ஆகும். இவரது புதினங்களில் இருந்த இவரின் பெண்ணியக் கண்ணோட்டம் மற்றும் வெளிப்படையான பாலியல் தன்மைக்காகப் பரவலான கவனத்தைப் பெற்றது. மேலும் இந்தப் புதினமானது ஆங்கிலத்தில் மொழிபெயர்க்கப்பட்டு இந்தியாவில் இருந்து *தி டார்க் அபோட்* என்ற பெயரில் 2008 ஆம் ஆண்டில் வெளியிடப்பட்டது. மற்றும் வங்காள மொழியில் *மித்யா சியோசுதலி* எனும் பெயரில் 2007 ஆம் ஆண்டில் வெளியானது. பிரமீலா கேபி இந்த புதினத்தினை மலையாளத்தில் மொழிபெயர்த்து திருவனந்தபுரத்தில் சிந்தா பதிப்பகத்தால் "இருண்ட கூடாரம்" என்ற பெயரில் வெளியிட்டார். இடாய்ச்சு மொழியில் மார்டினா ஃபுசும் மற்றும் இந்தி மொழியில் தினேஷ் குமார் மாலியும் மொழிபெயர்த்தனர். மற்றொரு புதினமான *பகீபாஸ் வங்காளத்தில்* மொழிபெயர்க்கப்பட்டு அதே தலைப்பில் பங்களாதேசத்திலிருந்து 2009 ஆம் ஆண்டில் வெளியிடப்பட்டது. இந்த புதினத்தினை தினேஷ் குமார் மாலி இந்தியில் மொழிபெயர்த்தார், அதே தலைப்பில் யசு பதிப்பகம், தில்லியில் 2010 ஆம் ஆண்டில் வெளியிடப்பட்டது மேலும், தினேஷ்குமார் மாலி இந்தியில் இரண்டு புதினங்களை மொழிபெயர்த்தார்.
# சரோஜினி சாகு

## கட்டுரைகள்

மேற்கத்திய உணர்வோடு பெண்ணியத்தை மறுவரையறை செய்யும் *சென்சிபிள் சென்சுயாலிட்டி* *(2010),* என்ற தலைப்பில் கட்டுரைகளின் தொகுப்பை இவர் வெளியிட்டுள்ளார். இவர் பெண்ணியம் என்பது தனிநபர்களாக ஆண்களுக்கு எதிராக செயல்படக்கூடாது என்று நினைக்கிறார். இவரைப் பொறுத்தவரை, பெண்ணியம் என்பது அடக்குமுறை மற்றும் காலாவதியான சமூக கட்டமைப்புகளுக்கு எதிரானது, இது ஆண்களையும் பெண்களையும் பொய்யான மற்றும் விரோதமான நிலைகளுக்குள் தள்ளுகிறது என்று கருதினார். எனவே, பெண்ணிய இயக்கத்தில் ஒவ்வொருவருக்கும் முக்கியப் பங்கு உள்ளது. பெண்ணியம் ஆணுக்கு எதிரானதாக வகைப்படுத்தப்படுவது முரண்பாடாகத் தோன்றுகிறது, உண்மையில், ஆண்கள் பெரும்பாலும் உணர்வுகளை அடக்குவது, ஆக்ரோஷமாக செயல்படுவது மற்றும் குழந்தைகளுடனான தொடர்பை இழப்பது போன்ற ஒரே போன்ற பாத்திரங்களிலிருந்து ஆண்களை விடுவிக்க முயல்கிறது. . **  
ஓர் இந்திய பெண்ணியவாதியாக, சரோஜினி சாகு வின் பல படைப்புகள் பெண் பாலியல், பெண்களின் உணர்வுபூர்வமான வாழ்க்கை மற்றும் மனித உறவுகளின் சிக்கலான கட்டமைப்பைப் பற்றி வெளிப்படையாகப் பேசுகின்றன, பெண்களின் உள் அனுபவங்கள் மற்றும் இவர்களின் வளர்ந்து வரும் பாலியல் எப்படி பாரம்பரியத்திற்கு அச்சுறுத்தலாக பார்க்கப்படுகிறது என்பதை விளக்குகிறது.
# கோபால்பூர்

**கோபால்பூர்** (**Gopalpur**) கிழக்கு இந்தியாவின் ஒடிசா மாநிலத்தின் தெற்கில் உள்ள காஞ்சம் மாவட்டத்தில் வங்காள விரிகுடாவை ஒட்டி துறைமுகத்துடன் கூடிய கடற்கரை பேரூராட்சி நகரம் ஆகும். கோபால்பூர், கஞ்சம் மாவட்ட நிர்வாகத் தலைமையிடமான பெர்காம்பூர் நகரத்திலிருந்து 15 கிலோ மீட்டர் தொலைவில் உள்ளது. இதன் தெற்கில் ஆந்திராவின் கலிங்கப்பட்டினம் அமைந்துள்ளது.
# கோபால்பூர்

## மக்கள் தொகை பரம்பல்

2011ஆம் ஆண்டின் இந்திய மக்கள் தொகை கணக்கெடுப்பின் படி 11 வார்டுகளும், 1,480 வீடுகளும் கொண்ட கோபால்பூர் பேரூராட்சியின் மொத்த மக்கள் தொகை 7,221 ஆகும். அதில் ஆண்கள் 3,622 மற்றும் பெண்கள் 3,599 ஆகவுள்ளனர். 6 வயதிற்குட்பட்ட குழந்தைகள் 794 ஆக உள்ளனர். பாலின விகிதம் 1000 ஆண்களுக்கு 994 பெண்கள் வீதம் உள்ளனர். சராசரி எழுத்தறிவு 61.77% ஆகும்.  
இதன் மக்கள் தொகையில் பட்டியல் சாதியினரும் பட்டியல் பழங்குடியினரும் முறையே 681 மற்றும் 22 ஆக உள்ளனர். மக்கள் தொகையில் இந்துக்கள் 90.04%, இசுலாமியர்கள் 2.45%, கிறித்துவர்கள் 7.33% மற்றவர்கள் 0.17% ஆக உள்ளனர்.
# கோபால்பூர்

## வரலாறு

### பண்டைய கலிங்கர் காலம்

கோபால்பூர் பண்டைய கலிங்க நாட்டின் துறைமுக நகரமாக விளங்கியது. கோபால்பூர் துறைமுகத்திலிருந்து தென்கிழக்கு ஆசிய நாடுகளுக்கு கப்பல்கள் மூலம் வணிகம் நடைபெற்றது. பெரிய அளவில் சேமிப்பு கிட்டங்கிகள் கட்டப்பட்டது.
# கோபால்பூர்

## வரலாறு

### பிரித்தானிய இந்தியாவின் ஆட்சியில்

கோபால்பூர் துறைமுகத்தில் மீன்பிடி துறைகள் நிறுவப்பட்டதுடன், கலங்கரை விளக்கமும் அமைக்கப்பட்டது. மேலும் பெரிய அளவில் சேமிப்பு கிட்டங்கிகள் கட்டப்பட்டதுடன், பர்மாவுடன் கடல் வாணிபம் செய்ய இத்துறைமுகம்பயன்படுத்தப்பட்டது.
# மேக்னா பந்த்

**மேக்னா பந்த்** (Meghna Pant) ஓர் இந்திய எழுத்தாளர், பத்திரிகையாளர் மற்றும் பேச்சாளர் ஆவார். இலக்கியம், பாலினப் பிரச்சினைகள் மற்றும் பத்திரிகைத் துறையில் இவரது பங்களிப்பிற்காக இவர் பல்வேறு விருதுகளை வென்றுள்ளார். *2012 ஆம் ஆண்டில், இவர் ஒன் அண்ட்- எ- ஹாஃப்* ஒய்ஃப் *எனும் தனது முதல் புதினத்திற்காக மியூஸ் இந்தியா* தேசிய இலக்கிய இளம் எழுத்தாளர் விருதை வென்றார். இவரது சிறுகதைத் தொகுப்பு, *ஹேப்பி பர்த்டே அண்ட் அத்ர் இசுட்டோரிசு* ஃபிராங்க் ஓ'கானர் சர்வதேச விருதுக்காக பட்டியலிடப்பட்டது. முழுநேர எழுத்து வாழ்க்கையினைத் தொடர இவர் 2013 இல் அந்தப் பணியில் இருந்து விலகி  
இவரது முதல் புதினமான *ஒன் & எ ஹாஃப் வைஃப்* (வெஸ்ட்லேண்ட், 2012) தேசிய *மியூஸ் இந்தியா இளம் எழுத்தாளர் விருதை* (2014) *வென்றது மற்றும் அமேசான் பிரேக் த்ரூ* புதின *விருதுக்கு தேர்ந்தெடுக்கப்பட்டது* .  
பந்தின் முதல் சிறுகதைத் தொகுப்பான *ஹேப்பி பர்த்டே* இவரது இரண்டாவது சிறுகதைத் தொகுப்பான *தி ட்ரபிள் வித் வுமன்* 2016 ஆம் ஆண்டில் வெளியிடப்பட்டது.  
2015 ஆம் ஆண்டில், மும்பையில் "*ஃபெமினிஸ்ட் ராணி"* என்ற மாதாந்திர குழு விவாதத்தை இவர் தொடங்கினார், இதில் பல இந்தியப் பெண்ணியவாதிகளின் நேர்காணல்கள் இடம்பெற்றன. மூன்று வருட கலந்துரையாடல்களுக்குப் பிறகு, இவர் தனது முதல் புனைகதை அல்லாத *ஃபெமினிஸ்ட் ராணி* எனும் புத்தகத்தினை 2018 இல் இவரது இரண்டாவது புனைகதை அல்லாத புத்தகம் *, 2019 ல் வெளியான ஹவ் டூ கெட் பப்ளிசிடு இன் இண்டியா* வெளியீட்டுத் துறை மற்றும் எழுத்தாளர்களின் நேர்காணல்களின் அடிப்படையில் உருவானது.  
பந்த் , ஒப்புதல், வன்கலவி, குடும்ப வன்முறை, கருச்சிதைவு, பதிலித்தாய், உடல் இவமானம் ஆகிய பிரச்சினைகள் பற்றி எழுதியுள்ளார். மேலும் *ஹிந்துஸ்தான் டைம்ஸ்* மற்றும் *தி ஹஃபிங்டன் போஸ்ட்*, மற்றும் சி தெ பீப்பிள் ஆகியவற்றில் பெண்களுக்கான பொதுப் பாதுகாப்பு அலுவலராக இருந்தார். 2018 ஆம் ஆண்டில், பாலின சமத்துவம் குறித்த இவரது படைப்பிற்காக லாட்லி மீடியா விருது வழங்கப்பட்டது.  
குடும்ப வன்முறையில் இருந்து தப்பிப்பிழைத்தவராக, பல தளங்களில் பேசினார், குடும்ப வன்முறைக்கு எதிராகப் பேசும்படி பெண்களை வலியுறுத்தினார். இவர் ஜெய்ப்பூர் இலக்கிய விழா உட்பட பல இலக்கிய விழாக்கள் மற்றும் மாநாடுகளில் பேசியுள்ளார் டாடா இலக்கிய விழா, காலா கோடா இலக்கியம் விழா, புனே சர்வதேச இலக்கிய விழா, மற்றும் ஐ.நா பெண்ணிய மாநாடு ஆகிய குறிப்பிடத்தகுந்தது ஆகும். 2018 இல்,*ஃபர்சிடு பார்ட்* தொகுத்து வழங்கிய #MeToo உரையாடல்கள் நிகழ்வில் கலந்துகொண்டார்.  
பந்தின் சிறுகதைகள் *இவதார் ரிவியூ*, *வசஃபாரி*, *எக்லெக்டிகா*, மற்றும் *கியூஎல்ஆர்எஸ்*, மற்றும் இவரது கதை "*பூந்திங்*" ஆகியவை *இமாலயன் வில்:ஜர்னிசு ஈசுட்டு ஆஃப் சவுத்-ஈசுட்டுவில்* வெளியிடப்பட்டது.
# ஜெகதீசு சந்திரா ஜெயின்

**ஜகதீசு சந்திரா ஜெயின்** (Jagdish Chandra Jain 20 ஜனவரி 1909 - 28 ஜூலை 1993) இந்திய விடுதலை இயக்க போராட்ட வீரர், ஓர் அறிஞர், இந்தியவியலாளர், கல்வியாளர், எழுத்தாளர் ஆவார். இவர் சமணத் தத்துவம், பிராகிருத இலக்கியம் மற்றும் குழந்தைகளுக்கான இந்தி பாடப்புத்தகங்கள் உட்பட 80 க்கும் மேற்பட்ட புத்தகங்களை எழுதியுள்ளார். இவர் மோகன்தாசு கரம்சந்த் காந்தியின் படுகொலை குறித்து அரசாங்கத்தை பலமுறை எச்சரித்தார். இவர் தனது தனிப்பட்ட அனுபவங்களை இரண்டு புத்தகங்களில் விவரித்தார்: *ஐ குட் நாட் சேவ் பாபு அண்ட் தெ ஃபர்காட்டன் மகாத்மா (என்னால் பாபு* மற்றும் *மறக்கப்பட்ட மகாத்மாவை* காப்பாற்ற முடியவில்லை). இவர் தனது 84 வது வயதில் ஜூலை 1993 இல் மும்பையில் மாரடைப்பால் இறந்தார்.
# ஜெகதீசு சந்திரா ஜெயின்

## ஆரம்பகால குழந்தைப்பருவம்

ஜெகதீசு சந்திரா ஜெயின் 1909 இல் முசாபர்நகரிலிருந்து 12 மைல் தொலைவில் மேற்கு உத்தரபிரதேசத்தின் தோவாப் பகுதியில் அமைந்துள்ள பசேரா என்ற கிராமத்தில் பிறந்தார். இவர் படித்த ஜெயின் குடும்பத்தைச் சேர்ந்தவர். இவரது தந்தை, ஸ்ரீ காஞ்சிமால் ஜெயின், பாரம்பரிய யுனானி மருந்து விற்பனை செய்யும் ஒரு சிறிய கடை வைத்திருந்தார். ஜெகதீசு சந்திரா இரண்டு சகோதரர்களில் இளையவர் ஆவார். இவரது ஒரு சகோதரன் மற்றும் சகோதரி இளம் வயதிலேயே இறந்தனர்.  
1911 ஆம் ஆண்டில், ஜெகதீசு சந்திராவுக்கு இரண்டரை வயதாக இருந்தபோது, இவரது தந்தை பிளேக் நோயால் பாதிக்கப்பட்டடு இறந்தார், இவரது தாயார் இரண்டு சிறுவர்களின் ஒரே கவனிப்பாளராக இருந்தார். சில ஆண்டுகளுக்குப் பிறகு, காரணமாக இவரது அண்ணன் குல்சங்கரி, பெரியம்மை காரணமாக ஒரு கண் பார்வையினை இழந்தார்.ஆறு வயதில், ஜெகதீசு சந்திரா கிராமத்தில் உள்ள பாடசாலா (பள்ளி) க்கு அனுப்பப்பட்டார், அங்கு இவர் ஆரம்ப பள்ளியில் பயின்றார். அது முஸ்லிம் மாணவர்களும் படிக்கும் மிகச் சிறிய பள்ளி. ஒன்பது வயதில், இவர் பாடசாலாவில் தனது படிப்பை முடித்தார், அதன் பிறகு இவரது அண்ணன் இவரை குருகுலத்தில் சேர்த்தார். ஆசிரம வாழ்க்கையின் கடுமையான ஒழுக்கம் இவரது அடுத்தடுத்த வாழ்க்கையில் உறுதியான தாக்கத்தை ஏற்படுத்தியது.
# ஜெகதீசு சந்திரா ஜெயின்

## கல்லூரி ஆண்டுகள்

1923 ஆம் ஆண்டில், ஜெகதீசு சந்திரா வாரணாசிக்குச் சென்று சயத்வாத் ஜெயின் மஹாவித்யாலையில் ( கங்கைக் கரையில் அமைந்துள்ளது) சேர்க்கப்பட்டார், அங்கு இவர் சமஸ்கிருதம், சமண மதம், வியாகரன் (இலக்கணம்), சாகித்யம் (இலக்கியம்) மற்றும் நியாயம் (தர்க்கம்) பயின்றார். இங்குதான், தனது சொந்த அனுபவத்தின் மூலம் இவர் இந்தியாவின் கலாச்சார பாரம்பரியத்தின் சிறப்பை உணர்ந்தார். இவர் சாஸ்திரி பட்டம் பெற்றார். பிற்காலத்தில் இவர் ஆயுர்வேதத்தையும் (இந்திய மருத்துவத்தின் பாரம்பரிய அறிவியல்) பயின்றார்.  
1929 இல், இவர் கமல்ஸ்ரீயை மணந்தார். உத்தரபிரதேசத்தில் திசாவின் வளமான குடும்பத்தில் பிறந்திருந்தாலும், இவர் தனது ஆடம்பரமான வாழ்க்கை முறையை விட்டுக்கொடுத்து தனது கணவருடன் வாழ்ந்து வந்தார், இந்தியாவின் சுதந்திரப் போராட்டத்தில் ஜெகதீசு சந்திரா கைதான போது கமலா ஸ்ரீ சிறு குழந்தைகளைக் கவனித்துக் கொண்டார்  
சில வருடங்களுக்குப் பிறகு, ஜெகதீசு சந்திரா, மேற்கு வங்கத்தில் உள்ள ரவிந்திரநாத் தாகூரின் ஆசிரமமாக இருந்த சாந்திநிகேதனில் (அமைதியின் உறைவிடம்) ஆராய்ச்சி அறிஞராகப் பணியாற்ற உதவித்தொகை பெற்றார். ரவீந்திரநாத் தாகூருடனான தனிப்பட்ட தொடர்பின் அனுபவம் இவரது ஆன்மீக வளர்ச்சிக்கும் படைப்பு மனப்பான்மைக்கும் பங்களித்தது.
# தந்தைவழி உரிமைகள் மற்றும் கருக்கலைப்பு

**தந்தைவழி உரிமைகள் மற்றும் கருக்கலைப்பு** (Paternal rights and abortion) பிரச்சினை கருக்கலைப்பு விவாதம் மற்றும் தந்தையர் உரிமை இயக்கம் ஆகிய இரண்டின் நீட்சியாகும். கருக்கலைப்பு என்பது கணவன்- மனைவி இடையே கருத்து வேறுபாடு மற்றும் வழக்குக்கு ஒரு காரணியாக மாறி வருகிறது.
# தந்தைவழி உரிமைகள் மற்றும் கருக்கலைப்பு

## வரலாறு

ரோமானிய சட்டம் தூண்டப்பட்ட கருக்கலைப்புகளை அனுமதித்தது ஆனால் உயிரியல் தந்தையை கருத்தில் கொண்டு அதை ஒழுங்குபடுத்தியது. பேரரசர் செப்டிமியசு செவெரஸ் கிபி 211 இல் தனது கணவரின் அனுமதியின்றி கருக்கலைப்பு செய்த ஒரு பெண் தனது கணவரின் குழந்தையை இழந்ததற்காக நாடுகடத்தப்பட வேண்டும் என்று தீர்ப்பளித்தார்.  
கிமு 4 ஆம் நூற்றாண்டைச் சேர்ந்த அலெக்சாந்திரியா, எகிப்து, சோபட்டர் என்ற கிரேக்க எழுத்தாளர் , வழக்கறிஞர் லிசியாஸை மேற்கோள் காட்டினார், அவர் ஏதென்ஸில் நடந்த ஒரு விசாரணையை குறிப்பிட்டார், அதில் ஆன்டிஜீன் என்ற நபர் தனது மனைவி கருக்கலைப்பு செய்ததால் தனது மகனை இழந்ததாக குற்றம் சாட்டினார்.
# தந்தைவழி உரிமைகள் மற்றும் கருக்கலைப்பு

## சட்டத்தில் ஆண்கள் மற்றும் கருக்கலைப்பு

ஒரு ஆண் தனது தனிப்பட்ட நலனை முன்னெடுத்துச் செல்ல சட்டப்பூர்வ உரிமை உள்ளது, அது கருக்கலைப்பு, தந்தையர் அல்லது தத்தெடுப்பு என இருந்தாலும், நாட்டிற்கு நாடு இது வேறுபடுகிறது.  
2011 இல், இந்தோனேசியா, மலாவி, சிரியா, ஐக்கிய அரபு அமீரகம், எக்குவடோரியல் கினியா, குவைத், மாலத்தீவு, மொராக்கோ, தென்கொரியா, சவுதி அரேபியா, யப்பான், தைவான் மற்றும் துருக்கி ஆகியவற்றுக்கு முதலில் கருக்கலைப்புக்கு பெண்ணின் கணவருக்கு அங்கீகாரம் வழங்கப்பட வேண்டும் என்று சட்டங்கள் இருந்தன . இருப்பினும், சில நாடுகளில், தாய்வழி ஆரோக்கியத்தில் உண்மையான அக்கறை இருந்தால் இந்த நிபந்தனை புறக்கணிக்கப்படலாம் அல்லது மீறப்படலாம்.  
*ரோ வி* *வேட்*, சில மாநிலங்களில் உள்ள அமெரிக்காவில் கருக்கலைப்பிற்கு திருமண சடங்கு ஒப்புதல் தேவைப்படும் சட்டங்களை இயற்ற முயற்சித்துள்ளனர். இந்த சட்டங்கள் அனைத்தும் அரசியலமைப்பிற்கு முரணானவை ஆகும்.
# தந்தைவழி உரிமைகள் மற்றும் கருக்கலைப்பு

## சட்டத்தில் ஆண்கள் மற்றும் கருக்கலைப்பு

### சட்ட வழக்குகள்

சீனாவில் கருக்கலைப்பு செய்த ஒரு பெண்ணின் கணவர், குழந்தை பிறப்பு மற்றும் கருத்தடை முடிவுகளின் அடிப்படையில் பாலியல் சமத்துவத்தை வழங்குவதற்கான சட்டத்தின் கீழ் 2002 இல் அவருக்கு எதிராக வழக்குத் தொடர்ந்தார். ஒரு குழந்தை பெற்றுக் கொள்ளலாமா என்பதைத் தீர்மானிப்பதில் ஒரு பெண்ணுக்கு தன் கனவனுக்கு மேல் முன்னுரிமை இல்லை என்று சட்டம் கூறியது.  
மேற்கத்திய உலகில் பல சட்ட வழக்குகள் எழுந்துள்ளன, அதில் ஆண்கள் பாலியல் ரீதியாக சுறுசுறுப்பாக இருந்த பெண்களை கருக்கலைப்பு செய்வதைத் தடுக்க முயன்றனர், இவை அனைத்தும் தோல்வியடைந்தன:  
**1978** : ஐக்கிய இராச்சியத்தின் லிவர்பூலைச் சேர்ந்த வில்லியம் பாதன் , தன்னை விட்டுப் பிரிந்து சென்ற மனைவி கருக்கலைப்பு செய்வதனை தடுக்க நினைத்து வழக்குத் தொடர்ந்தார். நீதிபதி அவரது மனைவிக்கு ஆதரவாக தீர்ப்பளித்தார். பின்னர், வில்லியம் பாதன் மனித உரிமைகள் ஐரோப்பிய நீதிமன்றத்தில் மேல் விசாரணைக்கு கோரிக்கை விடுத்தார்.  
**1987**: யுனைடெட் கிங்டமின் ராபர்ட் கார்வர், 1987 *சி எ சி வழக்கில் கருக்கலைப்பைத் தடுக்க முயன்றார்.* ஆனால் நீதிமன்றம் அந்த வழக்கை தள்ளுபடி செய்தது. பின்னர் அவரது மனைவி குழந்தையைப் பெற்றெடுத்து தனது கணவரான கார்வேரிடம் ஒப்படைத்தார்.  
**1989** : கியூபெக்கின் ஜீன்-கை ட்ரெம்ப்ளே, 1989 கனேடிய வழக்கு *ட்ரெம்ப்ளே வி-* யில் தூண்டப்பட்ட கருக்கலைப்பு செய்வதைத் தடுக்கும் முயற்சியாக அவரது காதலிக்கு எதிராக வழக்கைத் தாக்கல் செய்தார் . கனடாவின் உச்ச நீதிமன்றம் இறுதியில் மனித உரிமைகள் மற்றும் சுதந்திரங்களின் கியூபெக் சாசனத்தின் கீழ் ஒரு முதிர் கருவுக்கு வாழ்வதற்கான உரிமை இல்லை என கண்டறியப்பட்டதால், ஒரு மனிதனின் "சாத்தியமான சந்ததியை" பாதுகாக்கும் உரிமைக்கு எந்த முன்னுதாரணமும் இல்லை என்று தீர்ப்பளித்தது.  
**2001**: இங்கிலாந்தின் கோவென்ட்ரியின் இசுடீபன் ஹோன், தனது முன்னாள் காதலி கிளாரி ஹான்செல் கருக்கலைப்பு செய்வதைத் தடுக்க முயன்றார். ஆனால் அவருக்கு எதிராக தீர்ப்பு வழங்கப்பட்டது.
# ரசியா சசாது சகீர்

**ரசியா சசாது சாகீர்** (Razia Sajjad Zaheer 15 அக்டோபர் 1918, அஜ்மீர் - 18 டிசம்பர் 1979, டெல்லி ) ஓர் இந்திய உருது மொழி எழுத்தாளர், மொழிபெயர்ப்பாளர் மற்றும் முற்போக்கு எழுத்தாளர் சங்கத்தின் முக்கிய உறுப்பினர் ஆவார். இவர் உத்தரபிரதேச மாநில சாகித்ய அகாதமி விருதையும் *சோவியத் லேண்ட் நேரு* விருதையும் வென்றார்.
# ரசியா சசாது சகீர்

## ஆரம்ப கால வாழ்க்கை

ரசியா தில்சாது 15 அக்டோபர் 1918 இல் ராஜஸ்தானின் அஜ்மீரில் கல்வியாளர்கள் நிறைந்த குடும்பத்தில் பிறந்தார். இவரது தந்தை அஜ்மீர் இஸ்லாமியா கல்லூரியின் முதல்வராக இருந்தார். இவர் அஜ்மீரில் இளங்கலைப் பட்டம் பெற்றார்.  
கவிஞரும் பொதுவுடைமை ஆர்வலருமான சசாது சகீரை 20 வயதில் திருமணம் செய்து கொண்டார். இவர் முற்போக்கு எழுத்தாளர் சங்கத்தின் (PWA) நிறுவனர்களில் ஒருவராக இருந்தார், மேலும் இவர் பயிற்சி பெற்ற சட்டத் தொழிலைத் தொடர ஆர்வம் காட்டவில்லை. இவர்களின் திருமணத்திற்குப் பிறகு, இவர் தனது புரட்சிகர நடவடிக்கைகளுக்காக பிரித்தானியர்களால் கைது செய்யப்பட்டு இரண்டு ஆண்டுகள் சிறையில் அடைக்கப்பட்டார்.  
ரசியா அலகாபாத் பல்கலைக்கழகத்தில் முதுகலை பட்டம் பெற்றார். 1940 களில், ரசியா மற்றும் இவரது கணவர் பம்பாயில் இருந்தனர், அங்கு இவர்கள் வாராந்திர முற்போக்கு எழுத்தாளர் சங்கத்தின் கூட்டத்தினை ஏற்பாடு செய்து கலாச்சாரத் துறையில் தீவிரமாக இருந்தனர்.  
1948 இல், ரசியாவுக்கு நான்கு மகள்கள் இருந்தனர், இவருடைய கணவர் இந்தியப் பிரிவினைக்கு ஆதரவளித்த இந்தியப் பொதுவுடைக் கட்சியின் உத்தரவின் பேரில் பாகிஸ்தானில் இருந்தார். இவர் தனது மகள்களுடன் லக்னோ சென்றார்.
# ரசியா சசாது சகீர்

## தொழில் வாழ்க்கை

ரசியா தனது குழந்தை பருவத்திலிருந்தே *ஃபூல்*, *தெஹ்ஸிப்-இ-நிஸ்வான்* மற்றும் *இஸ்மத்* போன்ற பத்திரிகைகளுக்கு சிறுகதைகளை வழங்கி வந்தார். லக்னோவில், ரசியா கற்பிக்கவும், எழுதவும் ,மொழிபெயர்க்கவும் தொடங்கினார். இவர் சுமார் 40 புத்தகங்களை உருது மொழியில் மொழிபெயர்த்தார். பெர்தோல்ட் பிரெக்டின் *லைப் ஆஃப் கலிலியோவினை* உருது மொழியில் மொழிபெயர்த்ததின் மூலம் இவர் பரவலாக அறியப்பட்டார். சியாராம் சரண் குப்தாவின் *நாரியினை மொழிபெயத்தார்* *(சாகித்ய அகாடமியால் இவுரத்* ( *பெண்* ) என வெளியிடப்பட்டது), மற்றும் முல்க் ராஜ் ஆனந்தின் *செவன் இயர்சு* ( *சாத் சால்*, 1962) ஆகியவற்றை இவர் மொழிபெயர்த்தார்.  
1953 ஆம் ஆண்டில், இவரது *சார்-இ-ஷாம்* புதினம் வெளியிடப்பட்டது, *காந்தே* ( *முட்கள்*, ஒரு புதினம்) 1954 இல் வெளியிடப்பட்டது, அதே நேரத்தில் *சுமன்* எனும் மற்றொரு புதினம் 1964 இல் வெளிவந்தது. சிறைச்சாலையில் இருந்து தனது கணவர் அனுப்பிய கடிதங்களை *நுகுஷ்-இ-ஜிந்தன்* எனும் பெயரில் 1954 இல் வெளியிட்டார்.  
இவர் கவிஞர் மசாசு லக்னோவின் ஒரு புதினத்தில் பங்காற்றினார், அது முடிக்கப்படாமல் இருந்தது.  
இவரது சிறுகதைகள் ஒரு *சோசலிச நோக்கம்* கொண்டதாக வகைப்படுத்தப்பட்டுள்ளன.  
*சார்ட் குலாப்* ( *மஞ்சள் ரோஸ்*, 1981) மற்றும் *அல்லா டி பந்தா லே* ( *கடவுள் கொடுக்கிறார், மனிதன் எடுத்துக்கொள்கிறார்*, 1984) இவரது இரண்டு சிறுகதைத் தொகுப்புகள் இவரது மரணத்திற்குப் பின் வெளியிடப்பட்டன.
# ரசியா சசாது சகீர்

## பிற்கால வாழ்வு

ரசியாவின் கணவர் 1956 வரை பாகிஸ்தானில் சிறையில் இருந்தார், பின்னர் இவர் இந்தியா திரும்பி லக்னோவில் தனது குடும்பத்துடன் சேர்ந்தார். 1964 இல், இவர்கள் டெல்லி சென்றனர்.  
ரசியா சஜ்ஜாத் ஜாகீர் 18 டிசம்பர் 1979 அன்று தில்லியில் இறந்தார்.
# சிங்கி இறால்

**சிங்கி இறால்** (*Spiny lobster*) என்பது ஒரு உயிரியல் குடும்பம் ஆகும். இவை ஓடுடைய கணுக்காலியும், பத்துக்காலியும் ஆகும்.
சிங்கி இறால்களில் 60 வகைகள் உள்ளன.
# சிங்கி இறால்

## விளக்கம்

சிங்கி இறால்களில் உடலில் காணப்படும் கடினமான மேலோடு மற்றும் புறவன்கூடு ஆகியவற்றின் அடிப்படையில் அவை மேலோட்டமாக கல் இறால்களை ஒத்திருந்தாலும், இரண்டு குழுக்களுக்கும் நெருங்கிய தொடர்பு இல்லை. சிங்கி இறால்களின் உடல் 19 பாகங்களாக ஆனது. அந்த பாகங்கள் கனத்த ஓடால் மூடப்பட்டு இருக்கின்றன. அந்த ஒவ்வொரு பாகங்களும் இணையும் இடதில் மெல்லிய தோல் இருக்கிறது. அதனால் சிங்கி இறால்களால் எளிதாக வளையவும், நெளியவும் முடியும். இவை வளர வளர தங்கள் புறவன் கூட்டை அடிக்கடி கழற்றக்கூடியன. சிங்கி இறால்களின் முதன்மை அடையாளமாக அதன் நீண்ட இரு உணர் கொம்புகள் ஆகும். சாட்டை போன்ற இந்த உணர் கொம்புகளை இவை ஆயுதமாகவும் பயன்படுத்துகின்றன. இது தவிர இரு சிறு உணர் கொம்புகளையும் இவை கொண்டுள்ளன. இவற்றின் உடல் முழுவதும் முன்னோக்கிய முட்கள் காணப்படும். சிங்கி இறால்கள் பின்னோக்கியும் நீந்தக் கூடியன.  
பெண் சிங்கி இறால்கள் அதன் வாலில் குண்டூசி தலை அளவுள்ள பல ஆயிரக்கணக்கான முட்டைகளை சுமந்திருக்கும். இதனால் இதன் வால் ஆண் இறாலை விட பெரியதாகவும், பிரகாசமாகவும் இருக்கும். கடலில் தகுந்த வெதுவெதுப்பு ஏற்படும் வரை இவை முட்டைகளை பொரிக்கச் செய்யாது. முட்டைகள் பொறித்ததும் அதில் இருந்து குடம்பி வடிவ புழுக்கள் வெளிவரும். அவை நன்கு முதல் ஆறு வரங்களுக்கு கடலின் மேற்பரப்பில் மிதக்கும். இதில் பெரும் பகுதி பிற உயிரினங்களுக்கு இரையாகி மிகமிகச் சிலவே தப்பிப்பிழைத்து கடலில் அமிழ்ந்து சிங்கி இறால்களாக உருவாகும்.
# சிங்கி இறால்

## புதைபடிவ பதிவு

மெக்சிக்கோவின் சியாபாஸில் எல் எஸ்பிகல் அருகே 110 மில்லியன் ஆண்டுகள் பழமையான புதைபடிவத்தை 1995 இல் கண்டுபிடித்ததன் மூலம் சிங்கி இறால்களின் பழமையான தொல்லுயிர் எச்சம் கிடைத்துள்ளது. மெக்சிகோவின் தேசிய தன்னாட்சிப் பல்கலைக்கழகத்தைச் சேர்ந்த தொழிலாளர்கள் இந்த புதைபடிவத்திற்கு *பாலினுரஸ் பாலேகோசி* என்று பெயரிட்டுள்ளனர். மேலும் இது தற்போது ஆப்பிரிக்காவின் கரையோரத்தில் வாழும் *பாலினுரஸ்* இனத்துக்கு மிக நெருக்கமானதாக இருப்பதாகத் தெரிவிக்கின்றனர்.
# சிங்கி இறால்

## சூழலியல்

கரிபியன் மற்றும் நடுநிலக் கடல் உட்பட அனைத்து வெப்பமயமான கடல்களிலும் சிங்கி இறால்கள் காணப்படுகின்றன. இவை ஆத்திரேலிய கடல் பகுதிகளிலும் பொதுவாக காணப்படுகின்றன.  
சிங்கி இறால்கள் பாறைகள் மற்றும் பவளப் பாறை இடுக்குகளில் வாழ முனைகின்றன. இரவாடிகளான இவை எப்போதாவது இரவில் வெளியே வந்து கடல் நத்தைகள், நண்டுகள், அல்லது கடல் முள்ளெலி, மீன், மட்டி, சிப்பி, மூறை போன்ற உரினங்களை பிடித்து சாப்பிடுகிறது. இவை தங்கள் சிறிய உணர் கொம்புகள் மூலம் கடலின் ஏற்படும் வேதியல் மாற்றங்கள் போன்றவற்றை உணர்கின்றன. இவை வெப்பப் பகுதி நீரில் வாழக்கூடியன. வெப்பம் அதிகரிக்கும்போது இவை கரையை நோக்கிவரும். குளிர் மிகுந்தால் ஆழ்கடல் நோக்கி நகரும். கடலில் குளிரும் கொந்தளிப்பும் மிகுந்தால் இவை ஒன்றன் பின் ஒன்றாக ஆழ்கடல் நோக்கி வரிசையாக ஊர்வலமாக செல்லத் துவங்கும். இந்த ஊர்வலம் 50 இரால் நீளத்திற்கு மேல் இருக்கலாம். பார்வை குறைபாடு உள்ள சிங்கி இறால்கள் கடலின் வெவ்வேறு பகுதிகளில் மாறும் தண்ணீரில் உள்ள இயற்கை பொருட்களின் வாசனை மற்றும் சுவையைக் உணர்ந்து செல்கின்றன. புவியின் காந்தப்புலத்தைக் கண்டறிந்து அதன் மூலம் சிங்கி இறால்கள் செல்ல முடியும் என்று அண்மையில் கண்டுபிடிக்கப்பட்டது. இவை தங்கள் நீண்ட உணர் கொம்பைப் பயன்படுத்தி, பிறருடன் தொடர்பு கொள்கின்றன. எதிரி விலங்குகள் இதனிடம் நெருங்கினால் தன் நீண்ட உணர்கொம்பை தன் உடலில் தேய்த்து கீச்சிடும் ஒலியை எழுப்பி அதன் மூலம் எதிரியை பயமுறுத்தி தன்னைக் காத்துக் கொள்கிறது. சிங்கி இறால்கள் பொதுவாக ஒன்றாக இருக்கும் சமூக பழக்கத்தை கொண்டுள்ளன. இருப்பினும் அண்மைய ஆய்வுகள் ஆரோக்கியமான சிங்கி இறால்கள் நோயுற்றவைகளிடமிருந்து விலகி, நோயிலிருந்து தங்களைத் தற்காத்துக் கொள்ளும் என்று குறிப்பிடப்படுகிறது.  
கல் இறால் போல, சிங்கி இறால்களும் உண்ணத்தக்கவை. மேலும் பொருளாதார ரீதியாக குறிப்பிடத்தக்க உணவாக உள்ளது. பகாமாசின் மிகப்பெரிய உணவு ஏற்றுமதியாக இவை உள்ளன.
# குந்தனிகா கபாதியா

**குந்தனிகா கபாதியா** (Kundanika Kapadia 11 ஜனவரி 1927- 30 ஏப்ரல் 2020) குஜராத்தைச் சேர்ந்த ஓர் இந்திய புதின , கதை எழுத்தாளர் மற்றும் கட்டுரையாளர் ஆவார்.
# குந்தனிகா கபாதியா

## சுயசரிதை

குந்தனிகா கபாடியா 11 ஜனவரி 1927 அன்று லீம்ப்டியில் (இப்போது குஜராத், குஜராத்தில்) நரோத்தம்தாஸ் கபாடியாவுக்கு மகளாகப் பிறந்தார். கோத்ராவில் தனது ஆரம்ப மற்றும் இடைநிலைக் கல்வியை முடித்தார். இவர் 1942 இல் வெள்ளையனே வெளியேறு இயக்கத்தில் பங்கேற்றார். 1948 ஆம் ஆண்டில், பம்பாய் பல்கலைக்கழகத்துடன் இணைந்த பாவ்நகரின் சமல்தாஸ் கல்லூரியில் வரலாறு மற்றும் அரசியலில் இளங்கலைப் பட்டம் பெற்றார். இவர் மும்பை பொருளியல் பள்ளியில் முழு அரசியலில் முதுகலைப் பட்டம் பயின்றார் ஆனால் தேர்வு எழுதவில்லை. இவர் 1968 இல் மும்பையில் குஜராத்தி கவிஞர் மகரந்த் தேவை மணந்தார். இந்தத் தம்பதியினருக்கு குழந்தைகள் இல்லை. வல்சாத் அருகே வாங்கல் கிராமத்திற்கு அருகிலுள்ள நந்திகிராம் என்ற ஆசிரமத்தை தனது கணவருடன் இணைந்து 1985 இல் நிறுவினார். இவள் நந்திகிராம் தோழர்களால் இசாமா என்று அறியப்பட்டார். இவர் *யாத்ரிக்* (1955-1957) மற்றும் *நவநீத்* (1962-1980) இதழ்களின் பதிப்பாசிரியராக இருந்தார்.  
இவர் தனது 93 வயதில் இந்தியாவின் குஜராத்தின் வல்சாத் மாவட்டத்தில் வாங்கல் கிராமத்திற்கு அருகிலுள்ள நந்திகிராமில் 30 ஏப்ரல் 2020 அன்று இறந்தார்.
# குந்தனிகா கபாதியா

## தொழில் வாழ்க்கை

**சினேகன்** என்பது இவருடைய புனைபெயர் ஆகும். *பரோத் தட்டா பஹேலா* எனும் இவரது முதல் புதினம் 1968 ஆம் ஆண்டில் வெளியானது, அதைத் தொடர்ந்து *அக்னிபாபாசா* (1972). இவர் *சட் பகலா ஆகாஷ்மா* ( *வானத்தில் ஏழு படிகள்*, 1984) ஆகிய புதினங்களை எழுதினார், இது விமர்சன ரீதியில் பாராட்டைப் பெற்றது மற்றும் பெண்ணியத்தை ஆராய்ந்த இவரது சிறந்த புதினமாகக் கருதப்படுகிறது.  
இவரது முதல் கதை "*பிரேம்னா அஞ்சு*", இது *ஜன்மபூமி* செய்தித்தாள் ஏற்பாடு செய்த சர்வதேச கதை போட்டியில் இரண்டாவது பரிசு பெற்றது. அதன்பிறகு இவர் மேலும் பல கதைகளை எழுதத் தொடங்கினார். *பிரேம்னா அஞ்சு* கதைத் தொகுப்பாக 1954 ஆம் ஆண்டில் வெளியிடப்பட்டது. இவருடைய மற்ற கதைத் தொகுப்புகள் *வடு நீ வடு* *சுந்தர் (1968), ககல்னி ஹோடி (1978),* *ஜாவா டைசு* *தமனே (1983) மற்றும்* *மனுஷ்ய தாவு (*1990) ஆகியன ஆகும். இவரது கதைகள் தத்துவம், இசை மற்றும் இயல்பை ஆராய்கின்றன. இவரது தேர்ந்தெடுக்கப்பட்ட கதைகள் *குந்தனிகா கபாடியா நி சிரேசு வர்தாவோ* (1987) என்ற பெயரில் வெளியிடப்பட்டன. இவர் தூம்கேது, சரத் சந்திர சட்டோபாத்யாய், ரவீந்திரநாத் தாகூர், வில்லியம் சேக்சுபியர் மற்றும் இப்சன் ஆகியோரால் ஈர்க்கப்பட்டார்.  
*துவார் அனி தீவால் (1987) மற்றும் சந்திர தாரா விரிக்ச வடல்* (1988) ஆகியவை இவரது கட்டுரைத் தொகுப்புகள் ஆகும். *அக்ரான்ட் அன் அக்ரோஷ்* (1993) இவரது சுயசரிதை ஆகும். இவர் *பரம் சாமிபே* (1982), *ஜருகே திவா* (2001) மற்றும் *குலால் அன் குஞ்சர் ஆகி*யவற்றில் பதிப்பாசிரியராக பணியாற்றினார். *பரம் சமிப்பே* இவளுடைய பிரபலமான பிரார்த்தனை தொகுப்பாகும்.  
இவர் லாரா இங்கால்சு வைல்டரின் படைப்பை *வசந்த் இவ்சே* (1962) என்று மொழிபெயர்த்தார். இவர் மேரி எலன் சேஸின் *எ குட்லி பெல்லோஷிப்பை* *தில்பர் மைத்ரி எனவும்* (1963) மற்றும் பெங்காலி எழுத்தாளர் ராணி சந்தின் *டிராவ்லாக்* என்பதனை *பூர்ணகும்ப்* (1977) எனவும் மொழிபெயர்த்தார்.
# ரேணு சக்கரவர்த்தி

**ரேணு சக்கரவர்த்தி** (Renu Chakravartty) என்பவர் இந்தியப் பொதுவுடைமைக் கட்சியின் ஒரு தலைவர், நாடாளுமன்ற உறுப்பினர், கல்வியாளர் ஆவார்.
# ரேணு சக்கரவர்த்தி

## ஆரம்ப கால வாழ்க்கை

21 அக்டோபர் 1917 அன்று கொல்கத்தாவில் சதன் சந்திர ராய், பிரம்மகுமாரி தம்பதியினருக்கு பிரம்மோ குடும்பத்தில் மகளாகப் பிறந்த இவர், கொல்கத்தாவில் உள்ள *லோரெட்டோ கான்வெண்டில்* பயின்றார். அதிக மதிப்பெண் பெற்றதால் கல்கத்தாவின் விக்டோரியா கல்வி நிறுவனத்தில் இடம் கிடைத்து கல்லூரிப் படிப்பை நிறைவு செய்தார். அதன் பிறகு, இலண்டன் ஆக்சுபோர்டு பல்கலைக்கழகத்தில் 1937-1939 காலக்கட்டத்தில் ஆங்கில இலக்கியத்தைக் கற்றுத் தேறினார்.  
இவர், பிதான் சந்திர ராயின் மருமகள் ஆவார். பிரித்தானிய கம்யூனிஸ்ட் என்றும் ஆர்.பி.டி. என்று அழைக்கப்படவருமான ரஜினி பாமி தத் என்பவருடன் படிக்கும் காலத்தில் நல்ல நட்புறவு கொண்டார். 1938 ஆம் ஆண்டில், இவர் பிரிட்டனின் பொதுவுடைமைக் கட்சியில் சேர்ந்தார். அதே ஆண்டு இந்தியா திரும்பியதும், இந்தியா<nowiki/>வில் தடைசெய்யப்படிருந்த இந்தியப் பொதுவுடைமைக் கட்சியின் உறுப்பினராகி, தீவிர இடதுசாரியாக ஆனார்.
# ரேணு சக்கரவர்த்தி

## திருமணம் மற்றும் அரசியல்

இவர் பிரபல பத்திரிக்கையாளர் நிகில் சக்கரவர்த்தியை 1942 இல் மணந்தார். 1940 களின் ஆரம்பத்தில் கல்கத்தா பல்கலைக்கழகத்தில் ஆங்கில இலக்கியப் பேராசிரியராகப் பணிபுரிந்தார். ராணி மித்ரா தாசுகுப்தா, மணிகுந்தலா சென் ஆகியோருடன் சேர்ந்து, *மகிளா ஆத்ம ரக்சா சமிதி* என்ற அமைப்பை உருவாக்குவதில் முக்கியப் பங்கு வகித்தார். பின்னர், அது தேபாகா இயக்கம் என்னும் விவசாயிகள் போராட்டத்தில் பங்கு வகித்தது. ஆதரவற்ற பெண்களுக்காக, இவர் தன் தாயுடன், நாரி சேவா சங்கத்தில் ஈடுபட்டார். 1948 இல், இந்திய பொதுவுடைமைக் கட்சி தடைசெய்யப்பட்ட இயக்கமாக அறிவிக்கப்பட்டபோது இவர் தலைமறைவாகிவிட்டார். பின்னர், 1962 இல் பராக்பூரிலிருந்து தேர்ந்தெடுக்கப்பட்டார். 1964 இல் பொதுவுடைமை இயக்கம் பிளவுபட்ட பிறகு, இவர் பழைய அமைப்பில் இருக்க முடிவு செய்தார். 1967 மற்றும் 1971 இல் தொடர்ந்து இரண்டு தேர்தல்களில் இவர் அதே தொகுதியில் இருந்து இந்திய பொதுவுடைமைக் கட்சியின் (மார்க்சிஸ்ட்) எம். டி. இஸ்மாயிலால் தோற்கடிக்கப்பட்டார்.  
இந்திய நாடாளுமன்றத்தில் ரேணு சக்கரவர்த்தி பணியாற்றிய காலக்கட்டத்தை கோபாலகிருஷ்ண காந்தி பின்வருமாறு எடுத்துரைத்தார்: "ஆரம்பகால மக்களவை மற்றும் மாநிலங்கவை அம்பேத்கரால் நிர்ணயிக்கப்பட்ட" தினசரி மதிப்பீடுகளை விட ",எழுச்சிமிக்கதாக இருந்தது குறிப்பாக நாடாளுமன்ற விவாதங்களின் போது என்று கூறினார். ஒருங்கொளிக் கண்களைக் கொண்ட பெரோஸ் காந்தி, உமிழும் பூபேஷ் குப்தா, உணர்ச்சிவசப்பட்ட ஹிரன் முகர்ஜி, மயக்கமடையச் செய்யும் லட்சுமி மேனன், ரம்மனோகர் லோஹியா, உற்சாகமூட்டும் பாரிஸ்டர் நாத் பாய், போராடும் ரேணு சக்கரவர்த்தி, விடாமுயற்சியுள்ள மினூ மசானி, திகைக்கச் செய்கின்ற கா. ந. அண்ணாதுரை, மற்றும், கவிதை அடல் பிகாரி வாஜ்பாய். " ஆகியோரால் இந்த நாடாளுமன்ற அவை நன்கு செயல்பட்டது.  
1969இல் மேற்கு வங்க சட்டமன்றத்துக்குத் தேர்ந்தெடுக்கபட்டு, இரண்டாவது ஐக்கிய முன்னணி அமைச்சரவையில் அமைச்சராக இடம்பெற்றார்.  
நான்கு தசாப்த கால அரசியல் வாழ்க்கையில் இவர் தொழிலாளர் இயக்கத்தில் தீவிரமாக செயல்பட்டார். பல வேலைநிறுத்தங்களை ஏற்பாடு செய்தார். அதற்காகப் பல முறை சிறை சென்றார். பெண்கள் இயக்கத்தில் துடிப்பான பங்களிப்பாளராக இருந்தார். பல அமைப்புகளின் நிர்வாகக் குழுக்களில் இருந்தார்.
# ரேணு சக்கரவர்த்தி

## எழுத்துப் பணிகள்

1940 முதல் 1950 வரையில் இடதுசாரிப் பெண்கள் குறித்து ஆய்வு செய்து நூலாக எழுதினார். அந்த நூலின் தமிழ் மொழிபெயர்ப்பு செ. தர்மராஜனின் மொழிபெயர்பில் *இந்தியாவில் பெண்கள் இயக்கம்* என்ற பெயரில் வெளியானது.
# ரேணு சக்கரவர்த்தி

## இறப்பு

1994இல் மூளையில் குருதிக் கசிவு பாதிப்பினால் ஏப்ரல் 16 அன்று இறந்தார்.
# கணவாய்த் தோடு

**கணவாய்த் தோடு** (*Cuttlebone*) என்பது கடினமான ஒரு உள் உறுப்பு ஆகும். இது தலைக்காலிகளான தோட்டுக்கணவாய் என்று அழைக்கப்படும் செபிடே குடும்பத்தின் அனைத்து உறுப்பினர்களிலும் காணப்படுகிறது.  
கணவாய்த் தோடானது முதன்மையாக அரகோனைட்டால் ஆனது. இது கணவாய்கள் அடி ஆழத்துக்குச் செல்லவும் மேலே வரவுமான மிதவை நிலையை கட்டுப்படுத்த உதவும் வாயு நிரப்பப்பட்ட அறை ஆகும். இந்த மிகவும் மாறுபட்ட அறையானது கணவாயின் வயிற்றுப்புறத்தில் உள்ளது. கணவாய்த் தோடானது எலும்பின் நுண்ணிய அமைப்பாக பல நுண்ணறைகளைக் கொண்ட கொள்களன்களக் கொண்டுள்ளது. நீரின் ஆழத்துக்குச் செல்ல விரும்பினால் நுண்ணறைகளில் காற்றுக்கு பதில் நிரை பரிமாற்றம் செய்து எடையை ஏற்றி உள்ளே செல்லும். அதேபோல மேலே வர விரும்பினால் நீரை வெளியேற்றி எடையைக் குறைத்துக் கொண்டு மேலெழும்பும்.  
இனங்களைப் பொறுத்து, கணவாய்த் தோடுகள் ஆழம் வரை நொறுங்காமல் தாங்கும். இந்த ஆழம் தாங்கும் தன்மை காரணமாக, பெரும்பாலான கணவாய் மீன்கள் கண்ட திட்டின் ஆழ்கடல் நீரின் கடல் தளத்தில் வாழ்கின்றன.  
மிகப்பெரிய கணவாய்த் தொடு செபியா அபாமா என்ற மிகப்பெரிய ஆத்திரேலிய கணவாய்க்கு உள்ளது. இது மேற்பரப்புக்கும் அதிகபட்சம் 100 மீட்டர் ஆழத்திற்கும் இடையில் வாழ்கிறது.
# கணவாய்த் தோடு

## மனித பயன்பாடுகள்

கடந்த காலத்தில், கணவாய்த் தோடுகள் கொண்டு மெருகூட்டிப் பொடி தயாரிக்கப்பட்டது. இந்தப் பொடிகள் பொற்கொள்ளர்களால் பயன்படுத்தப்பட்டது. மேலும் இந்தத் தூள் பற்பசையிலும் சேர்க்கப்பட்டது, மற்றும் மருத்துவ நோக்கங்களுக்காக ஒரு அமிலநீக்கியாக பயன்படுத்தப்பட்டன. மேலும் 19, 20 ஆம் நூற்றாண்டுகளில் கலைப் பொருட்களை செதுக்கி செய்யவும் இவை பயன்படுத்தப்பட்டன.  
இன்று, கணவாய்த் தோடுகள் பொதுவாக கூண்டில் வைத்து வளர்க்கப்படும் பறவைகள், சின்சில்லாக்கள், துறவி நண்டுகள், ஊர்வன, இறால், நத்தைகள் போன்றவற்றிர்க்கு தேவைப்படும் கல்சியம் சத்தை ஈடுகட்ட உணவாக பயன்படுத்தப்படுகின்றது.
# கணவாய்த் தோடு

## மனித பயன்பாடுகள்

### சுண்ணாம்பு உற்பத்தி

கார்பனேட் நிறைந்த பயோஜெனிக் மூலப்பொருளாக, கணவாய்த் தோடுகள் கால்சிடிக் சுண்ணாம்பு உற்பத்தியில் பயன்படுத்தக்கூடிய சாத்தியம் உள்ளது.
# கணவாய்த் தோடு

## மனித பயன்பாடுகள்

### நகை தயாரித்தல்

கணவாய்த் தோடுகள் அதிக வெப்பநிலையைத் தாங்கக்கூடியதாகவும், எளிதில் செதுக்க ஏற்றதாக உள்ளதால், இது நகைகள் மற்றும் சிறிய சிற்பப் பொருட்களை உருவாக்குவதற்கான சிறிய உலோக வார்ப்புகளுக்கான அச்சுகளை உருவாக்கும் பொருளாக பயன்படுகிறது.  
இதை பியூட்டர் என்னும் உலோகக் கலவை கொண்டு செய்யப்படும் வார்ப்புக்கு ஒரு அச்சாகவும் பயன்படுத்தலாம்.
# கருக்கலைப்பு உரிமைகள் இயக்கம்

**"கருக்கலைப்பு-உரிமைகள்" இயக்கங்கள்** (Abortion-rights movements)**, தேர்வு சார்பு** **இயக்கங்கள்** (pro-choice movements) என்றும் குறிப்பிடப்படுகின்றன, தேர்ந்தெடுக்கப்பட்ட கருக்கலைப்பு உள்ளிட்ட தூண்டப்பட்ட கருக்கலைப்பு சேவைகளுக்கு சட்டப்பூர்வ அணுகலுக்காக வாதிடுகின்றனர். இது வாழ்க்கை சார்பு இயக்கத்திற்கு எதிரான வாதம் ஆகும். கருக்கலைப்பு உரிமை இயக்கம் கர்ப்பத்தின் எந்த நேரத்திலும் கருவை கலைக்க விரும்பும் பெண்களைப் பிரதிநிதித்துவப்படுத்தவும் ஆதரிக்கவும் முயல்கிறது. இந்த இயக்கம் பெண்கள் தங்கள் முடிவின் அடிப்படையில் பாகுபாடு இல்லாமல் கருக்கலைப்பு செய்ய சுதந்திரமாக கருத்தருத்தல் தேர்வு செய்யும் உரிமையை நிலைநாட்டவும் முயற்சிகளை மேற்கொள்கிறது. தூண்டப்பட்ட கருக்கலைப்பு என்பது பிளவுபடுத்தும் பரப்புரையாகவே பார்க்கப்படுகிறது, தாராளமயமாக்க அல்லது சட்டரீதியான கருக்கலைப்பு சேவைகளுக்கான அணுகலைத் தடுக்க தொடர்ச்சியான வாதங்கள் இருந்து வருகின்றன. கருக்கலைப்பு-உரிமை ஆதரவாளர்கள் தங்களுக்கு கிடைக்க வேண்டிய கருக்கலைப்பு சேவைகளின் வகைகள் மற்றும் சூழ்நிலைகள் வாரியாகப் பிரிக்கப்படுகிறார்கள், உதாரணமாக கர்ப்பத்தின் பிற்பகுதியில் கருக்கலைப்பு போன்ற பல்வேறு காலங்கள், இதில் அணுகலைத் தடைசெய்யப்படலாம்.
# கருக்கலைப்பு உரிமைகள் இயக்கம்

## சொற்பிறப்பியல்

விவாதத்தில் பயன்படுத்தப்படும் பல சொற்கள் அரசியல் சட்ட விதிமுறைகள், எதிராளிகளின் நிலைப்பாட்டை செல்லாததாக்கும் போது ஒருவரின் சொந்த நிலைப்பாட்டை சரிபார்க்க பயன்படுகிறது. உதாரணமாக, "சார்பு தேர்வு" மற்றும் "சார்பு வாழ்க்கை" என்ற சிட்டைகள் விடுதலை மற்றும் அரசியல் விடுதலை போன்ற பரவலான மதிப்புகளின் ஒப்புதலைக் குறிக்கின்றன.  
ஒரு பொது மத ஆராய்ச்சி நிறுவன வாக்கெடுப்பில், இந்த விதிமுறைகளின் தெளிவின்மை பத்து அமெரிக்கர்களில் ஏழு பேர் தங்களை "சார்பு தேர்வு" நபர்கள் என்று விவரிக்க வழிவகுத்தது, அதே நேரத்தில் கிட்டத்தட்ட மூன்றில் இரண்டு பங்கு தங்களை "வாழ்க்கை சார்பு" சமூகத்தினர் என்று விவரித்தனர். வன்கலவி , உடலுறவு, கருவின் நம்பகத்தன்மை மற்றும் தாயின் உயிர்வாழ்தல் போன்ற காரணிகள் உட்பட கருக்கலைப்பைச் சுற்றியுள்ள சூழ்நிலைகள் குறித்த குறிப்பிட்ட விவரங்களை வழங்கும்போது, வாக்குப்பதிவில், பதிலளிப்பவர்கள் தங்களை வித்தியாசமாக அடையாளப்படுத்திக் கொள்வது கண்டறியப்பட்டது.  
அசோசியேட்டட் பிரசு "கருக்கலைப்பு உரிமைகள்" மற்றும் "கருக்கலைப்பு எதிர்ப்பு" என்ற சொற்களையும் ஆதரிக்கிறது.
# கருக்கலைப்பு உரிமைகள் இயக்கம்

## ஆரம்ப வரலாறு

ஆவணங்களில் பதிவு செய்யப்பட்ட நடைமுறைகளின் கண்டுபிடிப்புகளின் அடிப்படையில், கருக்கலைப்பு நடைமுறைகள் கிமு 1550 க்கு முந்தைய காலம் முதலே இருந்து வந்துள்ளது. கருக்கலைப்பு என்பது சிறுமைப்படுத்தும் அல்லது பெரும்பாலும் தவிர்க்கப்பட்ட ஒன்று என்றாலும், கருக்கலைப்பு எகிப்திய காலத்தில் இருந்தே ஒரு செயலில் உள்ள நடைமுறையாகும். பல நூற்றாண்டுகளுக்குப் பிறகு, கருக்கலைப்பு என்பது இறுதியாக பெண்ணியவாத பெண்கள் விவாதிக்க விரும்பும் ஒன்றாக மாறியுள்ளது.  
19 ஆம் நூற்றாண்டின் பிற்பகுதியில் கருக்கலைப்பை சட்டப்பூர்வமாக்குவதற்கான யோசனைகள் பெரும்பாலும் பெண்ணியவாதிகளால் எதிர்க்கப்பட்டன, இது ஆண்களைப் பொறுப்பிலிருந்து விடுவிப்பதற்கான வழிமுறையாகக் கருதப்பட்டது. எலிசபெத் கேடி ஸ்டாண்டன் மற்றும் சூசன் பிரவுன் அந்தோணியால் நடத்தப்படும் பெண்களின் உரிமைகள் பற்றிய அதிகாரப்பூர்வ செய்தித்தாளான *தி ரெவெல்யூசனில்* அநாமதேய பங்களிப்பாளர் "A" எனும் பெயரில் இந்தக் கருத்து தொடர்பாக எழுதி வந்தார்.அவர் கருக்கலைப்பிற்கு எதிராக சட்டத்தினை இயற்றுவதற்கு முயற்சிப்பதற்குப் பதிலாக மூல காரணத்தையும் நிவர்த்தி செய்ய வேண்டும் என்று எழுதினார். அந்த செய்தித்தாள் பெண்கள் உரிமை இயக்கத்தின் நடவடிக்கைகளில் பெரும் தாக்கத்தை ஏற்படுத்தியது, முதல் முறையாக, பெண்கள் மற்றும் அவர்களின் அன்றாட உரிமைகள் மற்றும் குடிமக்களாக அவர்களது பாதுகாப்பு குறித்து அங்கீகரிக்கப்படாத பாடங்களின் பிரகடனங்கள் மூலம் பெண்களின் குரல்கள் கேட்கப்படுவது போல் தோன்றியது.
# ரம்பா காந்தி

**ரம்பா மன்மோகன் காந்தி** (*Rambha Manmohan Gandhi*) இந்தியாவைச் சேர்ந்த குசராத்தி மொழி எழுத்தாளர் ஆவார். 1911 ஆம் ஆண்டு ஏப்ரல் மாதம் 27 ஆம் தேதியன்று இவர் பிறந்தார். நாடகங்கள், சிறுகதைகள், பாடல்கள் மற்றும் கட்டுரைகள் என தனது வாழ்க்கையில் 44 புத்தகங்களை எழுதி வெளியிட்டார்.